Line Barfod (EL), 2011-01-27:
Enhedslisten kan også støtte forslaget.
Vi fremsatte jo selv det samme forslag sidste år, og vi stemte også imod indførelsen af loven i sin tid.
Vi synes, det er fuldstændig absurd, at man begynder at fastsætte de her minimumsstraffe, som gør, at helt almindelige mennesker skal straffes og risikere at miste deres arbejde for noget, som ingen mener er strafbart.
Det er jo fremgået meget tydeligt både af justitsministerens, Venstres ordførers og for så vidt også af den socialdemokratiske ordførers indlæg, at man ikke synes, at det er det, der skal bruges tid på.
Man synes ikke, at det er specielt strafværdigt, hvis folk glemmer en kniv i deres bil eller har den med i bilen, på cykel eller på gåben, alt efter hvordan man nu transporterer sig rundt, og gør et par andre ting på vejen.
Hvis man ellers har et anerkendelsesværdigt formål – hvis man skal have en kniv med på arbejde eller på fisketur eller hen for at blive slebet, eller hvad det nu kan være – så er det også i orden, at man laver nogle andre ting på vej til og fra det ærinde.
Det burde ikke føre til så hårde straffe.
Jeg er helt med på, at lovgivningen altid har været sådan, at man ikke måtte have svinkeærinder.
Men før har det altså være noget, hvor politi, anklager og domstole – det kom aldrig for domstolene, men hvis det gjorde – kunne bruge deres sunde fornuft.
Vi synes fortsat, at man skal have mulighed for at bruge sin sunde fornuft.
Vi har rigtig, rigtig mange dygtige politifolk, anklagere og dommere.
De kan altså godt selv finde ud af at vurdere, hvorvidt folk bare er kommet til at glemme, at de havde en kniv, eller lige skulle et eller andet på vejen, og så skal de have en løftet pegefinger, eller hvis de bliver ved med at blive taget i det, så måske en mindre bøde, eller om det er nogle, der har en kniv med, fordi de ønsker at være bevæbnede, og så selvfølgelig skal have en hård straf.
Det synes vi altså man skal overlade til den sunde fornuft hos politiet, og vi synes, man skal lade dem bruge deres ressourcer på at gå efter dem, der ønsker at have en kniv med for at være bevæbnede.
Der er ingen tvivl om, at det er et problem, at nogle bevæbner sig, før de går i byen.
Det skal vi sætte ind over for.
Det skal vi bruge ressourcer på.
Men det normale er jo så også, at de knive, folk tager med for at bevæbne sig, er de knive, der i forvejen er fuldstændig ulovlige, som man aldrig nogen sinde må have.
Så der ville de få en straf i forvejen.
Vi synes helt klart, at man skal ophæve den her minimumsstraf.
Vi mener også, at den er med til at gøre, at vi mister opbakningen til retssystemet.
Vi mener, det er afgørende, at vi sørger for, at den lovgivning, vi laver, og de straffe, der er i den lovgivning, er noget, som folk kan forstå, og som vi kan forsvare over for befolkningen.
Det er altså ikke godt i et retssamfund, hvis ikke den lovgivning, vi har, og de straffe, vi har, er i overensstemmelse med den almindelige retsopfattelse i befolkningen.
Vi synes altså, at det er en rigtig god idé at få ophævet den her minimumsstraf.
Vi mener ikke, at man skal ændre på selve indholdet af våbenloven.
Det kunne godt forstås lidt sådan med de bemærkninger, der er fra Liberal Alliance i beslutningsforslaget, men jeg går ikke ud fra, at det er det, der er tanken hos Liberal Alliance, at man skal ændre selve våbenloven.
Det er kun et spørgsmål om, at minimumsstraffen skal ophæves, og det støtter vi varmt.